Campeonato Carioca
Campeonato Carioca (ametlikult Campeonato Estadual do Rio de Janeiro) on Brasiilia Rio de Janeiro osariigi jalgpalliliiga. Seda korraldab Rio de Janeiro osariigi jalgpalli föderatsioon. Esimest korda toimusid Rio de Janeiro osariigi meistrivõistlused 1906. aastal, millega on need São Paulo osariigi meistrivõistluste Campeonato Paulista ja Bahia osariigi meistrivõistluste Campeonato Baiano järel vanuselt kolmandad osariigi meistrivõistlused Brasiilias. Suurem osa tiitleid on jagunenud nelja Brasiilia suurklubi vahel: Botafogo, Flamengo, Fluminense ja Vasco da Gama. Edukaim klubi on 37 tiitliga Flamengo, järgnevad 32 võiduga Fluminense, 24 võiduga Vasco da Gama ja 21 võiduga Botafogo. Alates 1967. aastast on meistritiitlid jagunenud ainult nimetatud nelja klubi vahel. Meistrivõistlused jagunevad kolme etappi: Taça Guanabara, Taça Rio ja finaalseeria. Taça Guanabara on esimene etapp, kus klubid on jagatud kahte alagruppi. Ühes alagrupis saab olla vaid kaks suurklubi. Klubid mängivad turniiri jooksul üksteisega läbi vaid korra. Mõlema alagrupi kaks paremat klubi pääsevad poolfinaalidesse, mille võitjad selgitavad Taça Guanabara võitja. Taça Rio on teine etapp. Klubid on jagatud ka siin kahte alagruppi, kuid iga alagrupi klubid mängivad korra teise alagrupi klubidega. Mõlema alagrupi kaks paremat klubi pääsevad ka siin poolfinaalidesse, mille võitjad selgitavad Taça Rio võitja. Kahe alagrupiturniiri alusel klubid reastatakse ning neli edukamat klubi pääsevad finaalturniirile, kus selgitatakse meistrivõistluste üldvõitja.